Praissen

Van Wikipedie

De koart van Praissen
De koart van Praissen

Praissen (ook wel Praisen; Duuts: Preußen; Oald-Praissisch: Prūsa; Pools: Prusy; Litaauws: Prūsija; Latain: Prussia, Borussia of Prutenia) was n laand ien Midden- en West-Uropa dat mit noam ien achttiende en negentiende aiw n grode rol speulde ien Uropese geschiednis. t Het bestoan tot 1945.

Praissen waar van oaldsheer t gebied van de West-Baaltische stam de Praissen, legen tuzzen Aachter-Pommern en Koerlaand en binoa overainkomend mit de loatere provinzies Oost-Praissen en West-Praissen. Ien dartiende aiw veroverde de Duutse Orde t gebied. t Wer ien 1525 n sekulier heertogdom onder t Hoes Hohenzollern, dat de stoat sunt 1618 regeerde ien personele unie mit Brandenbörg. Sunts de verheffen van Praissen tot keunenkriek ien 1701 broekt man de noam "Praissen" veulal om t haile Hohenzollern-riek mit aan te duden. t Laand wer ien de achttiende aiw onder Frederik de Grode n Uropese grootmacht. Deur enörme oetbraaiden ien achttiende en negentiende aiw omvatte Praissen oetindelk grode dailen van West- en Noord-Duutslaand en van t hudege Polen. Eersteminister Otto von Bismarck verainde de Duutse stoaten ien 1871 ien t Duutse Kaaizerriek, woarvan de keunen van Praissen kaaizer waar. Van 1871 tot 1945 tou waar Praissen wiedstevot de grootste dailstoat van t Duutse Riek, moar verloor t laanksoam aan belaang. t Laand hail noa de Twijde Wereldwoorlog ien 1945 op te bestoan en wer ien 1947 deur de geallieerden ook de jure opheven. t Klaine isoleerde "oblast" Keunensbaargen, tin zuden van Litaauwern, dat onder Russisch bestuur staait is n overbliefsel van t oale Oost-Praissen.